നാടിന് നാണക്കേട് ഈ കാഴ്ച അധികൃതര്ക്കു കുലുക്കമില്ല കുറവിലങ്ങാട്: എംസി റോഡില് കോഴാ ജംഗ്ഷനു സമീപമുള്ള ബസ് കാത്തിരിപ്പുകേന്ദ്രം കണ്ടാല് ആരും മൂക്കത്തു വിരല്വച്ചുപോകും. അജ്ഞാതവാഹനം ഇടിച്ചുതകര്ത്ത ഈ ബസ് കാത്തിരിപ്പുകേന്ദ്രത്തിന്റെ ദുരവസ്ഥ തുടങ്ങിയിട്ടു വര്ഷങ്ങളായി. വെയിലിലും മഴയിലും നിന്നുമടുത്ത ജനത്തിന്റെ ദയനീയ സ്ഥിതികണ്ട് എംസി റോഡ് വികസനത്തിന്റെ ഭാഗമായി കെഎസ്ടിപിയാണ് വെയ്റ്റിംഗ് ഷെഡ് നിര്മിച്ചത്. രാത്രിയില് ഏതോ വാഹനമിടിച്ച് തകര്ത്ത വെയ്റ്റിംഗ് ഷെഡില് ഒരു തുള്ളി വെള്ളംപോലും പുറത്തുപോകില്ല എന്നതാണു സ്ഥിതി. ഇവിടെ ബസ് കാത്തുനില്ക്കാന് മറ്റു വഴികളുമില്ല. വെയ്റ്റിംഗ് ഷെഡ് ഉണ്ടായിട്ടും മഴയില് കുതിര്ന്ന് നില്ക്കേണ്ട ഗതികേടിലാണു ജനം. കോടികള് ചെലവഴിച്ച് വികസിപ്പിച്ച എംസി റോഡില് ഏറെ പ്രാധാന്യമേറിയ കോഴാ ജംഗ്ഷനു മതിയായ പരിഗണന ലഭിച്ചില്ല എന്ന ആക്ഷേപം നിലനില്ക്കേയാണു നിലവിലുള്ള ബസ് കാത്തിരിപ്പുകേന്ദ്രംകൂടി ശോച്യാവസ്ഥയിലെത്തിയത്. റോഡ് വികസനത്തിന് സംസ്ഥാന സര്ക്കാര്പാടത്തിന്റെ ഭൂമി ഏറ്റെടുത്തതുപോലും പൂര്ണമായി വിനിയോഗിച്ചില്ല. ഇവിടത്തെ കലുങ്ക് നിര്മാണവും വീതികൂട്ടലുമടക്കം ഏറെ ആക്ഷേപങ്ങള്ക്കു വഴിതെളിച്ചിരുന്നു. വെയ്റ്റിംഗ് ഷെഡിന്റെ ശോച്യാവസ്ഥ പരിഹരിക്കണമെന്നാവശ്യപ്പെട്ടു സംഘടിത മുന്നേറ്റത്തെക്കുറിച്ചുള്ള ആലോചനയിലാണു നാട്ടുകാര്.